Document ID: /roh_data/filtered/fineweb-2-filterrobots_roh.jsonl.gz/65994

Il prim d'avust 1914 è vegnì fundà l’emprim e l’unic parc naziunal en la Svizra. Dapi lura vegn quel surlaschà a la natira. L’uman è qua be sco visitader. Avant era la regiun dal parc ina regiun cultivada e duvrada pli u main intensivamain. Ozendi visitan radund 125’000 persunas onn per onn il parc per esser ora en la natira, vesair cuntradas selvadias ed observar selvaschina.
El è selvadi, bler pli selvadi che tut tschai che nus avain probablamain en tut las Alps perquai che nus na faschain propi nagut dapi passa 100 onns.
Il territori da 17’000 hectaras è sa sviluppà e sa midà fitg ferm e sin l'emprima egliada para tut fitg selvadi. Sco ch'il directur dal parc Ruedi Haller manegia, saja il parc oz segir la pli selvadia regiun en Svizra, però main selvadia che quai ch'ils fundaturs avant passa 100 onns avessan fatg quint. Per exempel ves’ins anc adina clers cunfins tranter las anteriuras pastgiras d’alp ed il guaud. Fin che il guaud reconquista questas pastgiras po quai durar anc plirs tschientaners.
Nus faschain in experiment cun ina fin intscherta. Nus na savain betg tge che capita. Però jau pens ch'i dovra bler dapli temp.
Daventar selvadi è in process che dura ditg e nagin sa quant selvadi ch'il parc daventa propi, declera il directur. Mintgin ha er in'idea tge che è propi selvadi. Tenor il Parc Naziunal Svizzer sto il territori simplamain daventar anc pli divers. La finamira è averta e duess era restar averta, i saja in experiment cun ina fin averta. Els na san betg tge che capita però i dovra fitg bler temp.
Parc Naziunal Svizzer en cifras
- 17'000 hectaras
- 28% dal territori è guaud
- 125'000 visitaders e visitadras per onn
- 100 km sendas uffizialas
- 1 milliun autos traversan mintg'onn il parc via il Pass dal Fuorn
Or da l'archiv